買劍
作者：張煒
朝代：宋

paragraphs: 袖携一劍三尺銛，試與豪士論醜妍。
鋒鋩閃爍走冰雪，靶鞘激烈拏風煙。
斷蛟截犀挺靈怪，照人切玉光牽聨。
昔時歐冶不再岀，純鈎磐郢名空傳。
越王苟不遇薛燭，萬户駿馬誰肯捐。
物雖有價瑤無價，瑤逢識者逾精鮮。
主人得之亦自壯，十襲珍秘輕萬錢。
何當佩服卻戎羌，會令沙漠無戈鋋。